Disha Ravi

**Disha Annappa Ravi** (født 1998) er en indisk klimaaktivist og grunnlegger av Skolestreik for klima i India. Hun ble arrestert i 2021 for å ha delt et dokument som skulle hjelpe bøndene i Bondeprotestene i India 2020–2021, samt en påstått involvering relatert til Greta Thunberg. 

## Bakgrunn
Disha er fra Bangalore, India, hun har fullført Bachelor of Business Administration fra en privat høyskole i Bangalore og tidligere student ved Mount Carmel College.

Hun er en miljø- og klimaaktivist som har deltatt i kampanjer for å bevare biologisk mangfold og den sterkt truede skjeggapen, og for å stoppe et vannkraftverk. Hun har aktivt bidratt med aktiviteter for å bedre klima, noe av det hun har gjort er å rydde opp i innsjøer, plante trær, aksjonere mot plast, delta på workshops, gå i gatene for å kreve klimatiltak, og uttale seg mot sexisme og dødsstraff. Hun er også en av grunnleggerne av den indiske avdelingen av Fridays For Future (FFF), Skolestreik for klima, en global bevegelse startet av klimaendringsaktivisten Greta Thunberg. Ravi begynte deretter å organisere streiker over hele landet.

Ravi har selv opplevd virkningene av klimaendringer. Huset hun bodde i ble oversvømt hver gang det regnet, og ble verre for hvert år. Hjembyen hennes, Bangalore, kan gå tom for vann i løpet av få år. Hun har også sett sine besteforeldre, som er bønder, slite med tørke, avlingssvikt og flom som følge av global oppvarming.

## Arrestasjon
Fridays for Future India var allerede på Delhi-politiets radar. I juli 2020, etter at gruppen hadde lansert en nettkampanje mot en foreslått lov som ville utvanne miljøbestemmelser, ble gruppens nettside midlertidig fjernet av Delhi-politiets enhet for nettkriminalitet.

Hun ble arrestert i februar 2021, etter å ha delt et Google-dokument på Twitter. Dokumentet var en bruksanvisning ment å hjelpe bønder med å protestere mot nye landbruksreformlover i India, også kalt Bondeprotestene i India 2020–2021. Den såkalte digitale «verktøykassen», som foreslo måter å hjelpe bøndene på, ble først postet på Twitter av den svenske klimaaktivisten Greta Thunberg. Dehli-politiet ville først ikke offentliggjøre siktelsen mot Ravi men anklaget henne for å være «en sentral konspirator i dokumentets formulering og formidling». Ravi ble siktet for kriminell sammensvergelse og oppvigling, men ble til slutt løslatt mot kausjon, etter ti dagers varetektsfengsling, da dommeren fant at det ikke var grunnlag for anklagene.

Google ble kritisert for å etterkomme regjeringens anmodning om å dele data om sine brukere, da dette bidro til arrestasjonen.«Bare en regjering som seter profitt foran mennesker vil anse å be om ren luft, rent vann og en levelig planet, en terrorhandling.» Disha RaviRavis arrestasjon skapte sterke reaksjoner. Tidligere miljøvernminister Jairan Ramesh uttalte at varetektsfengslingen var «helt grusom» og en «uberettiget trakassering og trussel», og politikeren Arvind Kejriwal kalte arrestasjonen et «enestående angrep på demokratiet». En koalisjon av aktivistgrupper var bekymret for hennes sikkerhet og velbefinnende, og krevde at hun skulle løslates. En felles uttalelse fra mer enn 50 akademikere, kunstnere og aktivister beskrev handlingene til Delhi-politiet som ulovlige og en overreaksjon fra staten.

## Referanser